CELEX: 
Language: lv
Date: 2021-04-21 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) 2017/2358 un Deleģēto regulu (ES) 2017/2359 groza attiecībā uz ilgtspējas faktoru, risku un vēlmju integrēšanu produktu pārraudzības un pārvaldības prasībās apdrošināšanas sabiedrībām un apdrošināšanas izplatītājiem un noteikumos par darījumdarbības veikšanu un ieguldījumu konsultācijām attiecībā uz apdrošināšanas ieguldījumu produktiem

PASKAIDROJUMA RAKSTS
            
            
               Šī regula ir daļa no plašākas Komisijas iniciatīvas par ilgtspējīgu attīstību. Tā ir pamats ES regulējumam, kura finanšu sistēmas centrā ir ilgtspējas apsvērumi, lai atbalstītu Eiropas ekonomikas pāreju uz videi nekaitīgāku, noturīgāku un aprites sistēmu saskaņā ar Eiropas zaļā kursa
                  1
                mērķiem.
            
            
               Pēc tam, kad 2016. gadā tika pieņemts Parīzes nolīgums par klimata pārmaiņām un Apvienoto Nāciju Organizācijas Ilgtspējīgas attīstības mērķu (IAM) programma 2030. gadam, Komisija Rīcības plānā: ilgtspējīgas izaugsmes finansēšana
                  2
                paziņoja par nodomu iekļaut ilgtspēju finanšu konsultāciju sniegšanā un precizēt ilgtspējas iekļaušanu tā dēvētajos fiduciārajos pienākumos nozaru tiesību aktos. Paziņojumā “Eiropas zaļais kurss” ir apstiprināts, ka vajadzīgi ilgtermiņa signāli, lai finanšu un kapitāla plūsmas virzītu uz zaļajām investīcijām un novērstu aktīvu kļūšanu par balastu. Šī deleģētā regula veicinās šā konkrētā mērķa sasniegšanu.
            
            
               Ar Komisijas Deleģēto regulu (ES) 2017/2358
                  3
                papildina Eiropas Parlamenta un Padomes Direktīvu (ES) 2016/97
                  4
                (AID), sīkāk precizējot produktu pārraudzības un pārvaldības prasības apdrošināšanas sabiedrībām un apdrošināšanas izplatītājiem, savukārt ar Komisijas Deleģēto regulu (ES) 2017/2359
                  5
                papildina Direktīvu (ES) 2016/97, precizējot informācijas prasības un darījumdarbības veikšanas noteikumus, kas piemērojami apdrošināšanas ieguldījumu produktu izplatīšanai. Ar šo regulu groza Deleģētās regulas (ES) 2017/2358 un (ES) 2017/2359 divos veidos:
            
            
               Pirmkārt, ar to integrē klientu vēlmes ilgtspējas jomā kā papildinājumu piemērotības novērtējumam. Saskaņā ar spēkā esošo AID regulējumu apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, ir jāiegūst vajadzīgā informācija par klientu zināšanām un pieredzi ieguldījumu jomā, to finansiālo stāvokli, tostarp spēju segt zaudējumus, un mērķiem, tostarp klientu toleranci pret risku, lai apdrošināšanas starpnieki un apdrošināšanas sabiedrības varētu ieteikt klientam piemērotus apdrošināšanas ieguldījumu produktus (atbilstības novērtējums). Informācija par ieguldījumu mērķiem ietver informāciju par vēlmēm attiecībā uz riska uzņemšanos, riska profilu un ieguldījumu mērķiem. Tomēr informācija par ieguldījumu mērķiem parasti attiecas uz finanšu mērķiem, savukārt citi klienta nefinanšu mērķi, piemēram, vēlmes ilgtspējas jomā parasti netiek aplūkotas. Esošajos piemērotības novērtējumos parasti nav iekļauti jautājumi par klientu vēlmēm ilgtspējas jomā, bet lielākā daļa klientu paši neinteresētos par ilgtspējas jautājumiem. Tā rezultātā apdrošināšanas starpnieki un apdrošināšanas sabiedrības, kas izplata apdrošināšanas ieguldījumu produktus, pastāvīgi atlases procesā varētu atbilstošāk apsvērt ilgtspējas faktorus.
            
            
               Eiropas Parlamenta un Padomes Regulā (ES) 2019/2088
                  6
                (SFDR) ir noteikta prasība iesniegt finanšu produkta dokumentāciju, lai aprakstītu, kā jāsasniedz vai kā ir sasniegti tajā noteiktie ilgtspējas līmeņi vai ilgtspējas mērķi. Tā kā tas nav marķēšanas režīms, varētu aprakstīt dažādus ar ilgtspēju saistītus mērķus. Lai gan SFDR 9. pantā minētajiem finanšu produktiem ir jātiecas sasniegt ilgtspējīgu ieguldījumu mērķi, nenodarot būtisku kaitējumu, kā definēts SFDR 2. panta 17. punktā, finanšu produkti, uz kuriem attiecas SFDR 8. pants, varētu ietvert dažādas stratēģijas, pat tādas, kuras, neraugoties uz apgalvojumiem par vides, sociālajiem un pārvaldības (VSP) faktoriem, sociāli atbildīgiem ieguldījumiem (SAI) vai orientāciju uz ilgtspēju, varētu nebūt būtiski saistītas ar ilgtspēju. Ņemot vērā iepriekš minēto un atšķirīgo AID, SFDR un Eiropas Parlamenta un Padomes Regulas (ES) 2020/852
                  7
                (Taksonomijas regula) produktu klāstu, šis regulas projekts nodrošina, ka finanšu instrumenti, kuriem ir zināms ar ilgtspēju saistīts būtiskuma līmenis, ir atbilstīgi, lai tos ieteiktu klientiem vai potenciālajiem klientiem, kuriem ir skaidri izteiktas vēlmes ilgtspējas jomā. Tāpēc vēlmes ilgtspējas jomā ietver finanšu instrumentus, kas vai nu vismaz zināmā mērā tiek ieguldīti taksonomijas prasībām atbilstošās darbībās saskaņā ar Taksonomijas regulu, vai ilgtspējīgos ieguldījumos, kā definēts SFDR 2. panta 17. punktā, kuri ietver arī taksonomijas prasībām atbilstošas darbības, vai kuros tiek ņemta vērā ieguldījumu negatīvā ārējā ietekme uz vidi vai sabiedrību svarīgākās negatīvās ietekmes uz ilgtspēju ziņā. Noteikumi par prioritātēm ilgtspējas jomā atbalsta un stiprina politikas mērķi samazināt zaļmaldināšanas un maldinošas pārdošanas gadījumu skaitu un veicina finanšu sistēmas pārkārtošanos, lai tā patiesi atbalstītu uzņēmumus pārejā uz ilgtspēju, kā arī turpinātu atbalstīt jau ilgtspējīgus uzņēmumus.
            
            
               Noteikumi par vēlmēm ilgtspējas jomā nodrošina saskaņotību ar SFDR un Taksonomijas regulu un būtiski stiprina ar ilgtspēju saistītās informācijas efektivitāti saskaņā ar minētajām regulām. Taksonomijas regulā ir pieprasīts atklāt, cik lielā mērā ieguldījumi ir saskaņoti ar ES taksonomiju. 
            
            
               Darbības ziņā, lai veicinātu iekšējos procesus un jo īpaši ieteikumu izstrādi klientiem vai potenciālajiem klientiem, pamatojoties uz iepriekšējo finanšu instrumentu analīzi, apdrošināšanas starpnieki un apdrošināšanas sabiedrības, kas izplata apdrošināšanas ieguldījumu produktus, varētu, piemēram, sarindot šādus produktus iepriekš un sagrupēt šādus produktus pēc daļas, kas ieguldīta saimnieciskajās darbībās, kuras uzskatāmas par ekoloģiski ilgtspējīgām, pēc ilgtspējīgu ieguldījumu daļas vai ņemot vērā svarīgāko negatīvo ietekmi, piemēram, svarīgākās negatīvās ietekmes kategorijas, saistību veidus un kvalitatīvos vai kvantitatīvos rādītājus. Tā kā ieguldījumi, kurus īsteno ar apdrošināšanas ieguldījumu produktiem, varētu radīt atšķirīgu svarīgāko negatīvo ietekmi uz ilgtspējas faktoriem, apdrošināšanas starpniekiem un apdrošināšanas sabiedrībām būtu jāizskaidro klientiem vai potenciālajiem klientiem, ka elementiem, kas apliecina, ka tiek ņemta vērā svarīgākā negatīvā ietekme uz ilgtspējas faktoriem, varētu būt būtiska nozīme dažādos vides, sociālajos, darba ņēmēju vai pārvaldības jautājumos, būtu jāļauj apliecināt, ka šī negatīvā ietekme ir ņemta vērā, un parādīt attiecīgo apņemšanos laika gaitā novērst svarīgāko negatīvo ietekmi, un tos varētu atspoguļot kvalitatīvi vai kvantitatīvi rādītāji, tostarp, bet ne tikai, saskaņā ar SFDR.
            
            
               Otrkārt, ar šo regulu integrē ilgtspējas riskus produktu pārraudzības un pārvaldības prasībās un noteikumos par interešu konfliktiem. Saskaņā ar spēkā esošo AID regulējumu apdrošināšanas sabiedrības un apdrošināšanas starpnieki, kas izstrādā apdrošināšanas produktus pārdošanai klientiem, pirms to tirgošanas vai izplatīšanas klientiem uztur, izmanto un pārskata katra apdrošināšanas produkta apstiprināšanas un jau esošo apdrošināšanas produktu būtisku pielāgojumu veikšanas procedūru. Produkta apstiprināšanas procesā katram apdrošināšanas produktam norāda identificēto mērķtirgu un nodrošina, ka tiek novērtēti visi attiecīgie riski šādam identificētajam mērķtirgum un ka paredzētā izplatīšanas stratēģija ir saskanīga ar noteikto mērķtirgu. Deleģētajā regulā (ES) 2017/2358 ir noteikta sīkāka informācija par produktu pārraudzības un pārvaldības procesu. 
            
            
               Nosacījumos mērķtirgus identificēšanai Deleģētajā regulā (ES) 2017/2358, kas pieņemta saskaņā ar AID 25. panta 2. punktu, vēl nebija skaidri noteikts, kādā veidā apdrošināšanas sabiedrības un apdrošināšanas starpnieki, kas izstrādā apdrošināšanas produktus, un apdrošināšanas izplatītāji integrē ilgtspējas faktorus un ar ilgtspēju saistītus mērķus. Šajā regulā ir precizēts, ka produktu pārraudzības un pārvaldības procesā attiecībā uz apdrošināšanas produktiem būtu jāņem vērā ilgtspējas faktori un ar ilgtspēju saistītie mērķi.
            
            
               Šīs daļas par ilgtspējas risku pamatā ir Eiropas Apdrošināšanas un aroda pensiju iestādes (EAAPI) sniegtās tehniskās konsultācijas par ilgtspējas risku un faktoru integrēšanu deleģētajos aktos saskaņā ar direktīvu “Maksātspēja II” un AID
                  8
               . Tehniskajās konsultācijās secināts, ka ir vajadzīgi papildu precizējumi attiecībā uz ilgtspējas risku un ilgtspējas faktoru integrēšanu Deleģētajā regulā (ES) 2017/2358 un (ES) 2017/2359, un paredzēti konkrēti noteikumi šajā sakarā. 
            
            
               Šī regula un citi nozaru deleģētie akti, ar kuriem pielāgo noteikumus par fiduciārajiem pienākumiem un kuri tika pieņemti vienlaikus ar SFDR, Eiropas Parlamenta un Padomes Regulu (ES) 2019/2089
                  9
                un Taksonomijas regulu, pastiprina arī SFDR, Eiropas Parlamenta un Padomes Regulu (ES) 2019/2089 un Taksonomijas regulu. Ar šiem noteikumiem ilgtspējas apsvērumus konsekventi integrē ieguldījumu, konsultāciju un informācijas atklāšanas procesos dažādās nozarēs. Tie nostiprina vidiskos, sociālos un pārvaldības (ilgtspējas) apsvērumus finanšu sistēmas centrā, lai palīdzētu pārveidot Eiropas ekonomiku par videi nekaitīgāku, mazoglekļa, noturīgāku, resursu ziņā efektīvāku un aprites sistēmu.
            
            
               Šī regula ir balstīta uz AID 25. panta 2. punktā, 28. panta 4. punktā un 30. panta 6. punktā noteiktajiem pilnvarojumiem.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Komisija 2016. gada decembrī izveidoja augsta līmeņa ekspertu grupu ilgtspējīga finansējuma jautājumos (ALEG), lai ar ieteikumiem palīdzētu izstrādāt ES stratēģiju ilgtspējīga finansējuma jomā. 2017. gada jūlija vidū ALEG publicēja starpposma ziņojumu “Eiropas ekonomikas ilgtspējīgas izaugsmes finansēšana” un nāca klajā ar savu galīgo ziņojumu ieinteresētām personām paredzētā pasākumā 2017. gada 18. jūlijā, un pēc tam tika veikta aptauja. 
            
            
               Atsauksmju pārskats tika publicēts kopā ar ALEG galīgo ziņojumu par Ilgtspējīgas Eiropas ekonomikas finansēšanu 2018. gada 31. janvārī. Atsauksmju pārskatā ir apkopotas respondentu atbildes. Savā galīgajā ziņojumā ALEG iesaka “pieprasīt ieguldījumu konsultantiem, lai, sniedzot ikdienas finanšu konsultācijas, tie jautātu par privāto ieguldītāju vēlmēm attiecībā uz to ieguldījumu ilgtspējīgu ietekmi, un tās ņemtu vērā”. Tā arī ieteica "apspriest ilgtermiņa un ilgtspējas risku novēršanas pārvaldību”.
            
            
               Komisija 2018. gada martā nosūtīja mērķvirzītu anketu par vides, sociālo un pārvaldības apsvērumu iekļaušanu piemērotības novērtējumā. Apspriešanas rezultāti liecināja, ka tikai neliela daļa klientu aktīvi interesējas par ilgtspējas jautājumiem konsultāciju procesā. Daži no iemesliem ir šādi: i) pieejamā informācija par finanšu produktiem, kas saistīti ar ilgtspēju, nav pārredzama; ii) esošajos dokumentos zaļmaldināšanas risks ir augsts; un iii) trūkst izglītības par tās ietekmi uz risku un rezultativitāti. Šķiet, ka tikai retos gadījumos klienti sistemātiski interesējas par ilgtspējas jautājumiem konsultācijas procesa laikā. 
            
            
               Turklāt laikposmā no 2018. gada 24. maija līdz 21. jūnijam deleģētās regulas projekts, ar ko ilgtspējas aspektus integrē ieguldījumu konsultācijās par apdrošināšanas ieguldījumu produktiem, tika publicēts atsauksmju sniegšanai saskaņā ar labāka regulējuma pamatnostādnēm. Komisija saņēma 20 atbildes saistībā ar šo deleģēto regulu, ar ko groza Regulu (ES) 2017/2359. Ieinteresētās personas no dažādām vidēm (piemēram, NVO, finanšu nozares asociācijas, publiskās struktūras) sniedza komentārus par dažādiem šīs deleģētās regulas aspektiem. Lai gan kopumā tika pausts spēcīgs atbalsts tam, lai ieguldījumu procesā pastiprinātu koncentrēšanos uz nefinanšu mērķiem, dažas ieinteresētās personas nevēlējās mainīt savus nesen īstenotos procesus, kas balstīti uz IID. Kā aprakstīts iepriekš, Komisija ir ne tikai pārliecināta par to, ka ir steidzami jāvirzās uz priekšu saistībā ar tās ilgtspējīga finansējuma rīcības plānu, bet arī uzskata, ka nesen ieviestā atsauce uz SFDR un ierosināto šā deleģētā akta piemērošanas grafiku (12 mēnešus pēc stāšanās spēkā), nodrošina pietiekamu elastību.
            
            
               Attiecībā uz dažiem piemērotības novērtēšanas procesa mērķiem Komisija iekļāva dažus grozījumus, lai varētu veikt nepieciešamo nošķiršanu starp ieguldījumu mērķiem, no vienas puses, un vēlmēm ilgtspējas jomā, no otras puses. Šī nošķiršana ir svarīga, lai izvairītos no maldinošas pārdošanas. Ilgtspējas faktoriem nevajadzētu dominēt pār klienta individuālo ieguldījumu mērķi. Tāpēc vēlmes ilgtspējas jomā piemērotības procesā būtu jāapspriež tikai tad, kad ir skaidri noteikts klienta ieguldījumu mērķis. Noteikumu par vēlmēm ilgtspējas jomā mērķis ir uzlabot potenciālo klientu vai klientu informētību par tādu apdrošināšanas ieguldījumu produktu pieejamību, kuriem ir ilgtspējas mērķi. Ņemot vērā noteikumus par vēlmēm ilgtspējas jomā, apdrošināšanas ieguldījumu produkti ar ilgtspēju saistītiem mērķiem, kuru līmeņi ir atšķirīgi, nebūs jāpielāgo. Minētie apdrošināšanas ieguldījumu produkti vai nu gūs labumu no ilgtspējas vēlmju režīma, vai arī turpmāk būs ieteicami, bet ne kā apdrošināšanas ieguldījumu produkti, kas atbilst klienta vai potenciālā klienta vēlmēm ilgtspējas jomā, kā noteikts šajā regulā. Darbības ziņā apdrošināšanas ieguldījumu produktu ilgtspējības iezīmes būtu jāizklāsta pārredzamā veidā, kas ļauj apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, iesaistīties dialogā ar klientiem vai potenciālajiem klientiem, lai pietiekami detalizēti izprastu klientu individuālās vēlmes ilgtspējas jomā. Lai izvairītos no klientu pazaudēšanas, esošajiem klientiem, kuriem jau ir veikts piemērotības novērtējums, apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, vajadzētu būt iespējai noteikt klienta individuālās vēlmes ilgtspējas jomā, veicot nākamo parasto pašreizējā piemērotības novērtējuma atjauninājumu.
            
         
         
            
               Noteikumi par vēlmēm ilgtspējas jomā stiprina ES taksonomijas izmantošanu ilgtspējīgām darbībām, t. i., saimnieciskajām darbībām, kas kvalificējamas kā ekoloģiski ilgtspējīgas saskaņā ar Taksonomijas regulas 3. pantu, un ilgtspējīgu ieguldījumu veikšanu, kā definēts SFDR 2. panta 17. punktā, un ietver arī ieguldījumus iepriekš minētajās saimnieciskajās darbībās, kas uzskatāmas par ekoloģiski ilgtspējīgām. Noteikumi arī stimulē tādu finanšu instrumentu ieteikšanu, kas ņem vērā un samazina šo ieguldījumu radīto būtisko negatīvo ārējo ietekmi, t. i., svarīgāko negatīvo ietekmi.  
            
            
               Komisija lūdza EAAPI sniegt tehniskas konsultācijas par iespējamiem grozījumiem deleģētajos aktos, kas jāpieņem saskaņā ar AID, attiecībā uz ilgtspējas risku un ilgtspējas faktoru integrēšanu tādās jomās kā organizatoriskās prasības, produktu pārvaldība un uzraudzības sistēmas.
            
            
               EAAPI 2019. gada 30. aprīlī sniedza tehniskas konsultācijas par ilgtspējas risku un faktoru integrāciju deleģētajos aktos saskaņā ar direktīvu “Maksātspēja II” un IID. Konsultācijās tika ņemti vērā viedokļi, ko ieinteresētās personas pauda sabiedriskajā apspriešanā laikposmā no 2018. gada 28. novembra līdz 2019. gada 28. februārim. Tajās ietverta izmaksu un ieguvumu analīze. Paustās konsultācijas integrē ilgtspējas riskus un faktorus produktu pārraudzības un pārvaldības prasībās un noteikumos par interešu konfliktiem. EAAPI sagatavotie un publiski apspriestie ieteikumi tika integrēti šajā deleģētajā regulā.
            
            
               Saskaņā ar labāka regulējuma principiem šis priekšlikuma projekts tika publicēts otrajai apspriešanai no 2020. gada 8. jūnija līdz 2020. gada 6. jūlijam. Pēc tam, kad tika pienācīgi ņemtas vērā saņemtās atsauksmes, tekstā tika ieviestas papildu izmaiņas.
            
            
               3.DELEĢĒTĀ AKTA JURIDISKIE ASPEKTI
            
            
               Šīs regulas juridiskais pamats ir noteikts Direktīvas (ES) 2016/97 25. panta 2. punktā, 28. panta 4. punktā un 30. panta 6. punktā.
            
            
               Šī regula aptver turpmāk uzskaitītos grozījumus Regulā (ES) 2017/2358 un Regulā (ES)2017/2359:
            
            
               1. panta mērķis ir precizēt, ka apdrošināšanas sabiedrībām un apdrošināšanas starpniekiem, kas izstrādā apdrošināšanas produktus pārdošanai klientiem, būtu pienācīgi jāņem vērā ar ilgtspēju saistīti mērķi, nosakot klientu grupas, ar kuru vajadzībām, īpatnībām un mērķiem apdrošināšanas produkts ir saderīgs. Mērķtirgus novērtējumam, ņemot vērā attiecīgā produkta riska/peļņas profilu un produkta iezīmes, būtu jāaptver arī produkta mērķis – ilgtspējīgi ieguldījumi vai vides vai sociālie raksturlielumi. Saistībā ar šo pārskatīšanu apdrošināšanas sabiedrībām un apdrošināšanas starpniekiem, kas izstrādā apdrošināšanas produktus, būtu arī skaidri jāņem vērā ar ilgtspēju saistītie klientu mērķi, kas ietilpst mērķtirgū. 
            
            
               Turklāt apdrošināšanas sabiedrībām un apdrošināšanas starpniekiem, kas izstrādā apdrošināšanas produktus, būtu jāatklāj informācija par savu produktu ilgtspējas faktoriem pārredzamā veidā, kas ļauj apdrošināšanas izplatītājiem iesaistīties dialogā ar klientiem vai potenciālajiem klientiem, lai pietiekami detalizēti izprastu klientu individuālās vēlmes ilgtspējas jomā saskaņā ar Komisijas Deleģēto regulu (ES) 2017/2358. Attiecībā uz ilgtspējīgiem ieguldījumiem negatīva mērķtirgus noteikšana nebūs nepieciešama.
            
            
               2. panta mērķis ir precizēt, ka apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, ir jāņem vērā iespējamie interešu konflikti, kas var rasties saistībā ar ilgtspējas faktoriem. Turklāt, sniedzot konsultācijas par apdrošināšanas ieguldījumu produktiem, apdrošināšanas starpniekiem un apdrošināšanas sabiedrībām būtu obligāti jānovērtē savu klientu vai potenciālo klientu vēlmes ilgtspējas jomā. Tām minētās vēlmes ilgtspējas jomā būtu jāņem vērā apdrošināšanas ieguldījumu produktu atlases procesā, kurus iesaka šiem klientiem. Trīs apdrošināšanas ieguldījumu produktu kategorijām vajadzētu būt cieši saistītām ar vēlmēm ilgtspējas jomā, proti, produktiem, ar kuriem īsteno ilgtspējīgu ieguldījumu minimālo daļu saimnieciskajās darbībās, kas kvalificējamas kā ekoloģiski ilgtspējīgas saskaņā ar Taksonomijas regulas 3. pantu, vai produktiem, ar kuriem īsteno ilgtspējīgu ieguldījumu minimālo daļu, kā definēts SFDR 2. panta 17. punktā, šo minimālo daļu nosakot klientam vai potenciālajam klientam. Apdrošināšanas ieguldījumu produktu trešā kategorija, kas atbilst individuālām vēlmēm ilgtspējas jomā, ir produkti, kuros ņemta vērā svarīgākā negatīvā ietekme uz ilgtspējas faktoriem, klientam vai potenciālajam klientam nosakot elementus, kuri apliecina, ka šī negatīvā ietekme ir ņemta vērā.
            
            
               Piemēram, “apdrošināšanas ieguldījumu produkti, ar kuriem īsteno ilgtspējīgu ieguldījumu minimālo daļu” vienmēr ietvers SFDR 9. pantā minētos finanšu produktus un SFDR 8. pantā minētos finanšu produktus, ja ar šādiem finanšu produktiem vismaz zināmā apjomā veic ilgtspējīgus ieguldījumus. Šo minimālo apjomu nosaka klienti vai potenciālie klienti, tādējādi noteikumos par vēlmēm ilgtspējas jomā pilnībā tiek ņemti vērā ar ilgtspēju saistītie mērķi. Citi piemēri ir apdrošināšanas ieguldījumu produkti ar vides vai sociālajiem raksturlielumiem, kas cita starpā ir balstīti uz izslēgšanas stratēģiju un uz kuriem varētu attiekties vēlmes ilgtspējas jomā, ja ar tiem vismaz zināmā mērā veic ilgtspējīgus ieguldījumus vai pierāda, ka galvenā nelabvēlīgā ietekme tiek ņemta vērā un risināta vai mazināta saskaņā ar minimālo ieguldījumu daļām vai elementiem, kas apliecina, ka tiek ņemta vērā attiecīgi svarīgākā negatīvā ietekme uz ilgtspējas faktoriem, kā to noteicis klients vai potenciālais klients. Tas nozīmē arī to, ka apdrošināšanas ieguldījumu produkti, kas veicina vides vai sociālos raksturlielumus bez ilgtspējīgu ieguldījumu daļas vai bez taksonomijai atbilstošās darbībās veiktu ieguldījumu daļas vai kuros tie neņem vērā svarīgāko negatīvo ietekmi, nebūs atbilstīgi, lai tos ieteiktu klientiem vai potenciālajiem klientiem, pamatojoties uz to individuālajām vēlmēm ilgtspējas jomā. Tomēr šādus apdrošināšanas ieguldījumu produktus joprojām var ieteikt piemērotības pārbaudē, bet ne kā produktus, kas atbilst individuālajām vēlmēm ilgtspējas jomā.
            
            
               Šīs regulas 3. pantā ir noteikts ierosinātās regulas piemērošanas datums, tostarp 12 mēnešu pārejas periods.
            
            
               KOMISIJAS DELEĢĒTĀ REGULA (ES) …/..
            
            
               (21.4.2021),
            
            
               ar ko Deleģēto regulu (ES) 2017/2358 un Deleģēto regulu (ES) 2017/2359 groza attiecībā uz ilgtspējas faktoru, risku un vēlmju integrēšanu produktu pārraudzības un pārvaldības prasībās apdrošināšanas sabiedrībām un apdrošināšanas izplatītājiem un noteikumos par darījumdarbības veikšanu un ieguldījumu konsultācijām attiecībā uz apdrošināšanas ieguldījumu produktiem
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Direktīvu (ES) 2016/97 (2016. gada 20. janvāris) par apdrošināšanas izplatīšanu
                  10
                un jo īpaši tās 25. panta 2. punktu, 28. panta 4. punktu un 30. panta 6. punktu,
            
            
               tā kā:
            
         
         
            
               (1)Pārejai uz mazoglekļa, ilgtspējīgāku, resursu ziņā efektīvāku aprites ekonomiku saskaņā ar ilgtspējīgas attīstības mērķiem ir būtiska nozīme, lai nodrošinātu Savienības ekonomikas ilgtermiņa konkurētspēju. Savienība 2016. gadā noslēdza Parīzes nolīgumu
                  11
               . Parīzes nolīguma 2. panta 1. punkta c) apakšpunktā ir nosprausts mērķis stiprināt reakciju uz klimata pārmaiņām, cita starpā pieskaņojot finanšu plūsmas izvirzītajam kursam uz mazām siltumnīcefekta gāzu emisijām un klimatnoturīgu attīstību.
            
            
               (2)Atzīstot šo problēmu, Komisija 2019. gada decembrī nāca klajā ar Eiropas zaļo kursu
                  12
               . Zaļais kurss ir jauna izaugsmes stratēģija, kuras mērķis ir pārveidot Savienību par taisnīgu un labklājīgu sabiedrību ar mūsdienīgu, resursefektīvu un konkurētspējīgu ekonomiku, kurā siltumnīcefekta gāzu neto emisijas, sākot no 2050. gada, būtu nulle un ekonomiskā izaugsme būtu atsaistīta no resursu patēriņa. Lai sasniegtu šo mērķi, ieguldītājiem jādod skaidri signāli attiecībā uz viņu ieguldījumiem, lai novērstu aktīvu kļūšanu par balastu un piesaistītu ilgtspējīgu finansējumu.
            
            
               (3)Komisija 2018. gada martā publicēja savu rīcības plānu “Ilgtspējīgas izaugsmes finansēšana”
                  13
               , ar ko izveido vērienīgu un visaptverošu stratēģiju attiecībā uz ilgtspējīgu finansējumu. Viens no rīcības plānā minētajiem mērķiem ir pārorientēt kapitāla plūsmas uz ilgtspējīgākiem ieguldījumiem, lai panāktu ilgtspējīgu un iekļaujošu izaugsmi. 
            
            
               (4)Rīcības plāna pareiza īstenošana veicina ieguldītāju pieprasījumu pēc ilgtspējīgiem ieguldījumiem. Tāpēc ir jāprecizē, ka ilgtspējas faktori un ar ilgtspēju saistītie mērķi būtu jāņem vērā produktu pārvaldības prasībās, kas izklāstītas Komisijas Deleģētajā regulā (ES) 2017/2358
                  14
               .
            
            
               (5)Apdrošināšanas sabiedrībām un apdrošināšanas starpniekiem, kas izstrādā apdrošināšanas produktus, būtu jāņem vērā ilgtspējas faktori katra apdrošināšanas produkta apstiprināšanas procesā un citos produktu pārraudzības un pārvaldības pasākumos attiecībā uz katru apdrošināšanas produktu, ko paredzēts izplatīt klientiem, kuri vēlas saņemt produktus, kuriem ir ar ilgtspēju saistīts profils. 
            
            
               (6)Ņemot vērā to, ka mērķtirgus būtu jānosaka pietiekami detalizētā līmenī, ar vispārīgu paziņojumu, ka apdrošināšanas produktam ir ar ilgtspēju saistīts profils, nevajadzētu pietikt. Apdrošināšanas sabiedrībai vai apdrošināšanas starpniekam, kas izstrādā apdrošināšanas produktu, drīzāk būtu jāprecizē, kurai klientu grupai ar īpašiem ar ilgtspēju saistītiem mērķiem apdrošināšanas produkts ir jāizplata.
            
            
               (7)Lai nodrošinātu, ka apdrošināšanas produkti ar ilgtspējas faktoriem joprojām ir viegli pieejami arī tiem klientiem, kuriem nav vēlmju ilgtspējas jomā, apdrošināšanas sabiedrībām un apdrošināšanas starpniekiem, kas izstrādā apdrošināšanas produktus, nebūtu jānosaka prasība identificēt klientu grupas, kuru vajadzības, iezīmes un mērķi nav saderīgi ar apdrošināšanas produktiem ar ilgtspējas faktoriem.
            
            
               (8)Apdrošināšanas produkta ilgtspējas faktori būtu jāizklāsta pārredzamā veidā, lai apdrošināšanas izplatītāji varētu sniegt attiecīgo informāciju saviem klientiem vai potenciālajiem klientiem.
            
            
               (9)Ietekmes novērtējums, kas bija pamatā turpmākajām 2018. gada maijā publicētajām likumdošanas iniciatīvām
                  15
               , parādīja nepieciešamību precizēt, ka apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, būtu jāņem vērā ilgtspējas faktori, pildot savus pienākumus pret klientiem un potenciālajiem klientiem. 
            
            
               (10)Lai uzturētu augstu ieguldītāju aizsardzības standartu, apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, nosakot interešu konfliktu veidus, kuru pastāvēšana var kaitēt klienta vai potenciālā klienta interesēm, būtu tajos jāietver tie interešu konfliktu veidi, kas izriet no klienta vēlmju ilgtspējas jomā integrēšanas. Attiecībā uz esošajiem klientiem, kuriem jau ir veikts piemērotības novērtējums, apdrošināšanas starpniekiem un apdrošināšanas sabiedrībām vajadzētu būt iespējai noteikt klienta individuālās vēlmes ilgtspējas jomā, veicot nākamo parasto pašreizējā piemērotības novērtējuma atjauninājumu.
            
            
               (11)Apdrošināšanas starpniekiem un apdrošināšanas sabiedrībām, kas sniedz konsultācijas par apdrošināšanas ieguldījumu produktiem, vajadzētu būt iespējai ieteikt saviem klientiem vai potenciālajiem klientiem piemērotus apdrošināšanas ieguldījumu produktus, un tāpēc tām vajadzētu būt iespējai uzdot jautājumus, lai noteiktu klienta individuālās vēlmes ilgtspējas jomā. Saskaņā ar pienākumu veikt izplatīšanas darbības saskaņā ar klientu interesēm ieteikumos klientiem vai potenciālajiem klientiem būtu jāatspoguļo gan finansiālie mērķi, gan jebkādas minēto klientu paustās vēlmes ilgtspējas jomā. Tādēļ ir jāprecizē, ka ilgtspējas faktoru iekļaušana konsultāciju procesā nedrīkst izraisīt maldinošas pārdošanas praksi vai tādu apdrošināšanas ieguldījumu produktu nepareizu atspoguļojumu, kas īsteno vēlmes ilgtspējas jomā, ja tas nenotiek. Lai izvairītos no šādas prakses vai nepareiziem paziņojumiem, apdrošināšanas starpniekiem un apdrošināšanas sabiedrībām, kas sniedz konsultācijas par apdrošināšanas ieguldījumu produktiem, vispirms būtu jānovērtē klienta vai potenciālā klienta citi ieguldījumu mērķi un individuālie apstākļi, pirms tiek pieprasītas viņa iespējamās vēlmes ilgtspējas jomā.
            
            
               (12)Līdz šim ir izstrādāti apdrošināšanas ieguldījumu produkti ar dažādiem ar ilgtspēju saistītu mērķu līmeņiem. Lai klienti vai potenciālie klienti varētu izprast atšķirīgās ilgtspējas pakāpes un pieņemt uz informāciju balstītus lēmumus par ieguldījumiem ilgtspējas ziņā, apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, būtu jāizskaidro atšķirība starp, no vienas puses, apdrošināšanas ieguldījumu produktiem, ar kuriem pilnībā vai daļēji veic ilgtspējīgus ieguldījumus saimnieciskajās darbībās, kuras saskaņā ar Eiropas Parlamenta un Padomes Regulu (ES) 2020/852
                  16
                ir uzskatāmas par ekoloģiski ilgtspējīgām, ilgtspējīgus ieguldījumus, kā definēts Eiropas Parlamenta un Padomes Regulas (ES) 2019/2088
                  17
                2. panta 17. punktā, un apdrošināšanas ieguldījumu produktiem, kuros ņemta vērā svarīgākā negatīvā ietekme uz ilgtspējas faktoriem, kas var būt atbilstīgi, lai tos ieteiktu kā tādus, kas atbilst klientu individuālajām vēlmēm ilgtspējas jomā, un, no otras puses, citiem apdrošināšanas ieguldījumu produktiem bez šīm īpašajām iezīmēm, kuri nebūtu atbilstīgi, lai tos ieteiktu klientiem vai potenciālajiem klientiem, kuriem ir individuālas vēlmes ilgtspējas jomā.
            
            
               (13)Ir jākliedē bažas par “zaļmaldināšanu”, proti, praksi gūt negodīgas konkurences priekšrocības, iesakot apdrošināšanas ieguldījumu produktu kā videi draudzīgu vai ilgtspējīgu, lai gan faktiski apdrošināšanas ieguldījumu produkts neatbilst vides vai citiem ar ilgtspēju saistītiem pamatstandartiem. Lai novērstu maldinošu pārdošanu un zaļmaldināšanu, apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, nebūtu jāiesaka apdrošināšanas ieguldījumu produkti kā tādi, kas atbilst individuālajām vēlmēm ilgtspējas jomā, ja minētie produkti neatbilst minētajām vēlmēm. Apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, saviem klientiem vai potenciālajiem klientiem būtu jāpaskaidro iemesli, kāpēc tie to nedara, un jāveic uzskaite par šiem iemesliem.
            
            
               (14)Ir jāprecizē, ka apdrošināšanas ieguldījumu produktus, kas neatbilst individuālām vēlmēm ilgtspējas jomā, joprojām var ieteikt apdrošināšanas starpnieki un apdrošināšanas sabiedrības, kas izplata apdrošināšanas ieguldījumu produktus, bet ne kā tādus, kas atbilst individuālajām vēlmēm ilgtspējas jomā. Lai varētu sniegt turpmākus ieteikumus klientiem vai potenciālajiem klientiem, ja apdrošināšanas ieguldījumu produkti neatbilst klienta vēlmēm ilgtspējas jomā, klientam vajadzētu būt iespējai pielāgot informāciju par savām vēlmēm ilgtspējas jomā. Lai novērstu maldinošu pārdošanu un zaļmaldināšanu, apdrošināšanas starpniekiem un apdrošināšanas sabiedrībām, kas izplata apdrošināšanas ieguldījumu produktus, būtu jāglabā informācija par klienta lēmumu kopā ar klienta paskaidrojumu, kas pamato minēto pielāgojumu.
            
            
               (15)Šīs regulas noteikumi ir cieši saistīti savā starpā un ar Regulas (ES) 2019/2088 noteikumiem, jo ar tiem tiek izveidota visaptveroša sistēma informācijas atklāšanai par ilgtspējas aspektiem. Lai nodrošinātu šo noteikumu saskaņotu interpretāciju un piemērošanu un lai nodrošinātu, ka tirgus dalībniekiem un kompetentajām iestādēm, kā arī ieguldītājiem tiek sniegta visaptveroša izpratne un viegla piekļuve tiem, ir vēlams tos iekļaut vienā tiesību aktā.
            
            
               (16)Tāpēc būtu attiecīgi jāgroza Deleģētās regulas (ES) 2017/2358 un (ES) 2017/2359.
            
            
               (17)Kompetentajām iestādēm, apdrošināšanas starpniekiem un apdrošināšanas sabiedrībām būtu jādod pietiekami daudz laika, lai tās varētu pielāgoties šajā regulā ietvertajām jaunajām prasībām. Tādēļ tās piemērošana būtu jāatliek,
            
            
               IR PIEŅĒMUSI ŠO REGULU.
            
            
               1. pants 
               Grozījumi Deleģētajā regulā (ES) 2017/2358
            
            
               Deleģēto regulu (ES) 2017/2358 groza šādi:
            
         
         
            
               1)
                     regulas 4. panta 3. punkta a) apakšpunkta i) punktu aizstāj ar šādu:
            
            
               “i)
                     tajā tiek ņemti vērā klientu mērķi, intereses un iezīmes, tostarp visi ar ilgtspēju saistītie mērķi;
            
            
               2)
                     regulas 5. pantu un 6. pantu aizstāj ar šādiem:
            
            
               “5. pants
            
            
               Mērķtirgus
            
            
               1.
                     Produkta apstiprināšanas procesā attiecībā uz katru apdrošināšanas produktu tiek apzināts mērķtirgus un piemērotu klientu grupa. Mērķtirgu apzina pietiekami detalizētā līmenī, ņemot vērā apdrošināšanas produkta iezīmes, riska profilu, sarežģītību un būtību, kā arī tā ilgtspējas faktorus, kā definēts Eiropas Parlamenta un Padomes Regulas (ES) 2019/2088* 2. panta 24. punktā.
            
            
               2.
                     Izstrādātāji var jo īpaši attiecībā uz apdrošināšanas ieguldījumu produktiem apzināt klientu grupu, ar kuru vajadzībām, iezīmēm un mērķiem apdrošināšanas produkts parasti nav saderīgs, izņemot gadījumus, kad apdrošināšanas produktos tiek ņemti vērā 1. punktā minētie ilgtspējas faktori.
            
            
               3.
                     Izstrādātāji izstrādā un laiž tirgū tikai tādus apdrošināšanas produktus, kas ir saderīgi ar mērķtirgum piederošo klientu vajadzībām, iezīmēm un mērķiem, tostarp jebkādiem ar ilgtspēju saistītiem mērķiem. Novērtējot, vai apdrošināšanas produkts ir saderīgs ar mērķtirgu, izstrādātāji ņem vērā mērķtirgum piederošajiem klientiem pieejamās informācijas līmeni un viņu lietpratību finanšu jautājumos.
            
            
               4.
                     Izstrādātāji nodrošina, ka personālam, kas iesaistīts apdrošināšanas produktu izstrādē un izveidē, ir vajadzīgās prasmes, zināšanas un kompetence, lai pareizi izprastu pārdošanā esošos apdrošināšanas produktus un mērķtirgum piederošo klientu intereses, mērķus un iezīmes, tostarp jebkādus ar ilgtspēju saistītos mērķus.
            
            
               6. pants
            
            
               Produkta testēšana
            
            
               1.
                     Izstrādātāji atbilstīgi testē savus apdrošināšanas produktus, tostarp attiecīgā gadījumā veicot scenāriju analīzes, pirms produktu laišanas tirgū vai būtiskiem to pielāgojumiem vai gadījumā, ja mērķtirgus ir ievērojami mainījies. Ar minētā produkta testēšanu novērtē, vai apdrošināšanas produkts tā aprites cikla laikā atbilst mērķtirgum piederošo klientu apzinātajām vajadzībām, mērķiem un iezīmēm, tostarp ar ilgtspēju saistītiem mērķiem. Izstrādātāji testē savus apdrošināšanas produktus kvalitatīvi un – atkarībā no apdrošināšanas produkta veida un būtības un ar to saistītā riska, ka patērētājiem varētu tikt nodarīts kaitējums, – kvantitatīvi.
            
            
               2.
                     Izstrādātāji nelaiž apdrošināšanas produktus tirgū, ja produktu testēšanas rezultāti liecina, ka produkti neatbilst apzinātajām mērķtirgus vajadzībām, mērķiem un iezīmēm, tostarp ar ilgtspēju saistītiem mērķiem.”;
            
            
               _____________________
            
            
               *
                     Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
            
            
               3)
                     regulas 7. panta 1. punktu aizstāj ar šādu:
            
            
               “1.
                     Izstrādātāji nepārtraukti uzrauga un regulāri pārskata apdrošināšanas produktus, ko tie ir laiduši tirgū, lai apzinātu gadījumus, kuri varētu būtiski ietekmēt šo produktu galvenās iezīmes, riska segumu vai garantijas. Tie novērtē, vai apdrošināšanas produkti joprojām atbilst apzinātā mērķtirgus vajadzībām, iezīmēm un mērķiem, tostarp jebkādiem ar ilgtspēju saistītiem mērķiem, un vai produktus izplata mērķtirgū vai piedāvā klientiem ārpus mērķtirgus.”;
            
            
               4)
                     regulas 8. panta 3. punktu aizstāj ar šādu:
            
            
               “3.
                     Šā panta 2. punktā minētā informācija ļauj apdrošināšanas izplatītājiem:
            
            
               a)
                     gūt izpratni par apdrošināšanas produktiem;
            
         
         
            
               b)
                     izprast apzināto apdrošināšanas produktu mērķtirgu;
            
            
               c)
                     apzināt visus klientus, ar kuru vajadzībām, iezīmēm un mērķiem, tostarp jebkādiem ar ilgtspēju saistītiem mērķiem, apdrošināšanas produkts nav saderīgs;
            
            
               d)
                     veikt attiecīgo apdrošināšanas produktu izplatīšanas darbības atbilstoši klientu interesēm, kā noteikts Direktīvas (ES) 2016/97 17. panta 1. punktā.”;
            
            
               5)
                     regulas 10. panta 2. punktu aizstāj ar šādu:
            
            
               “2.
                     Produktu izplatīšanas mehānismi:
            
            
               a)
                     tiek veikti ar mērķi novērst un mazināt kaitējumu klientam;
            
            
               b)
                     sekmē interešu konfliktu pienācīgu pārvaldību;
            
            
               c)
                     nodrošina, ka klientu mērķi, intereses un iezīmes, tostarp visi ar ilgtspēju saistītie mērķi, tiek pienācīgi ņemti vērā.”;
            
            
               6)
                     regulas 11. pantu aizstāj ar šādu:
            
            
               “11. pants
            
            
               Izstrādātāja informēšana
            
            
               Apdrošināšanas izplatītāji, kuriem kļūst zināms, ka apdrošināšanas produkts neatbilst to mērķtirgum piederošo klientu interesēm, mērķiem un iezīmēm, tostarp visiem ar ilgtspēju saistītiem mērķiem, vai kuriem kļūst zināms par citiem ar produktu saistītiem apstākļiem, kas var negatīvi ietekmēt klientu, nekavējoties informē izstrādātāju un, ja nepieciešams, maina savu apdrošināšanas produkta izplatīšanas stratēģiju.”.
            
            
               2. pants 
               Grozījumi Deleģētajā regulā (ES) 2017/2359
            
            
               Deleģēto regulu (ES) 2017/2359 groza šādi:
            
            
               1)
                     regulas 2. pantam pievieno šādu 4. un 5. punktu:
            
            
               “4)
                     “vēlmes ilgtspējas jomā” ir klienta vai potenciālā klienta izvēle attiecībā uz to, vai un kāda mērā viņa ieguldījumā būtu jāiekļauj viens vai vairāki no šādiem finanšu produktiem:
            
            
               a)
                     apdrošināšanas ieguldījumu produkts, attiecībā uz kuru klients vai potenciālais klients nosaka, ka minimālo daļu iegulda vides ziņā ilgtspējīgos ieguldījumos, kā definēts Eiropas Parlamenta un Padomes Regulas (ES) 2020/852** 2. panta 1. punktā;
            
            
               b)
                     apdrošināšanas ieguldījumu produkts, attiecībā uz kuru klients vai potenciālais klients nosaka, ka minimālo daļu iegulda ilgtspējīgos ieguldījumos, kā definēts Eiropas Parlamenta un Padomes Regulas (ES) 2019/2088*** 2. panta 17. punktā;
            
            
               c)
                     apdrošināšanas ieguldījumu produkts, kurā ņemta vērā svarīgākā negatīvā ietekme uz ilgtspējas faktoriem, klientam vai potenciālajam klientam nosakot kvalitatīvus vai kvantitatīvus elementus, kuri apliecina, ka šī negatīvā ietekme ir ņemta vērā;
            
            
               5)
                     “ilgtspējas faktori” ir ilgtspējas faktori, kā definēts Regulas (ES) 2019/2088 2. panta 24) punktā.
            
         
         
            
               _______________________________________________________________
            
            
               **
                     Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar kuru groza Regulu (ES) 2019/2088 (OV L 198, 22.6.2020., 13. lpp.).
            
            
               ***
                     Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
            
            
               2)
                     regulas 3. panta 1. punktu aizstāj ar šādu:
            
            
               “1.
                     Lai saskaņā ar Direktīvas (ES) 2016/97 28. pantu noteiktu interešu konfliktu veidus, kas rodas, veicot jebkādas apdrošināšanas izplatīšanas darbības, kuras ir saistītas ar apdrošināšanas ieguldījumu produktiem un kuras rada kaitējuma risku klienta interesēm, tostarp tā vēlmēm ilgtspējas jomā, apdrošināšanas starpnieki un apdrošināšanas sabiedrības izvērtē, vai tām, attiecīgajai personai vai jebkurai personai, kas tieši vai netieši ar tām saistīta ar kontroles starpniecību, attiecībā uz apdrošināšanas izplatīšanas darbību rezultātiem ir intereses, kas atbilst šādiem kritērijiem:
            
            
               a)
                     tās atšķiras no klienta vai potenciālā klienta interesēm attiecībā uz apdrošināšanas izplatīšanas darbību rezultātu;
            
            
               b)
                     tās potenciāli var ietekmēt izplatīšanas darbību rezultātu, nodarot kaitējumu klientam.
            
            
               Apdrošināšanas starpnieki un apdrošināšanas sabiedrības rīkojas tāpat, lai noteiktu starp klientiem pastāvošus interešu konfliktus.”;
            
            
               3)
                     regulas 9. pantu groza šādi:
            
            
               a)
                     panta 2. punkta a) apakšpunktu aizstāj ar šādu:
            
            
               “a)
                     tas atbilst attiecīgā klienta vai potenciālā klienta ieguldījumu mērķiem, tostarp attiecīgās personas noturībai pret risku un jebkādām vēlmēm ilgtspējas jomā;”;
            
            
               b)
                     panta 4. punktu aizstāj ar šādu:
            
            
               “4.
                     Informācija par klienta vai potenciālā klienta ieguldījumu mērķiem ietver, ja vajadzīgs, informāciju par termiņu, uz kādu klients vai potenciālais klients vēlas turēt ieguldījumu, viņa/viņas izvēli saistībā ar riska uzņemšanos, riska profilu, ieguldījuma mērķus un turklāt viņa/viņas vēlmes ilgtspējas jomā.”; Apkopotās informācijas līmenis ir atbilstīgs attiecīgā produkta vai pakalpojuma konkrētajam veidam.”;
            
            
               c)
                     panta 6. punktu aizstāj ar šādu:
            
            
               “6.
                     Sniedzot konsultācijas par apdrošināšanas ieguldījumu produktu saskaņā ar Direktīvas (ES) 2016/97 30. panta 1. punktu, apdrošināšanas starpnieks vai apdrošināšanas sabiedrība nesniedz ieteikumu, ja neviens no produktiem nav piemērots klientam vai potenciālajam klientam.
            
            
               Apdrošināšanas starpnieks vai apdrošināšanas sabiedrība neiesaka apdrošināšanas ieguldījumu produktus kā tādus, kas atbilst klienta vai potenciālā klienta vēlmēm ilgtspējas jomā, ja minētie apdrošināšanas ieguldījumu produkti neatbilst minētajām vēlmēm. Apdrošināšanas starpnieks vai apdrošināšanas sabiedrība paskaidro klientiem vai potenciālajiem klientiem iemeslus, kāpēc tā to nedara, un veic uzskaiti par šiem iemesliem.
            
            
               Ja neviens apdrošināšanas ieguldījumu produkts neatbilst klienta vai potenciālā klienta vēlmēm ilgtspējas jomā un klients nolemj pielāgot savas vēlmes ilgtspējas ziņā, apdrošināšanas starpnieks vai apdrošināšanas sabiedrība veic uzskaiti par klienta lēmumu, tostarp par šāda lēmuma iemesliem.”;
            
            
               4)
                     regulas 14. pantu groza šādi:
            
            
               a)
                     panta 1. punkta b) apakšpunkta i) punktu aizstāj ar šādu:
            
            
               “i)klienta ieguldījumu mērķiem, tostarp minētās personas riska tolerancei, un tam, vai klienta ieguldījumu mērķi tiek sasniegti, ņemot vērā viņa/viņas vēlmes ilgtspējas jomā;”.
            
         
         
            
               b)panta 4. punktā pievieno šādu daļu:
            
            
               “Prasības, lai atbilstu klientu vai potenciālo klientu vēlmēm ilgtspējas jomā, attiecīgā gadījumā nemaina pirmajā daļā paredzētos nosacījumus.”.
            
            
               3. pants
            
            
               Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no [PB, lūdzu ievietot datumu - 12 mēneši pēc publicēšanas Eiropas Savienības Oficiālajā Vēstnesī].
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 21.4.2021
            
            
               
                     Komisijas vārdā
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Komisijas paziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai. “Eiropas zaļais kurss” (COM(2019)640 galīgā redakcija) 
               
               
                  
                     (2)
                  
                        Komisijas paziņojums Eiropas Parlamentam, Eiropadomei, Padomei, Eiropas Centrālajai bankai, Eiropas Ekonomikas un sociālo lietu komitejai un Reģionu komitejai “Rīcības plāns: ilgtspējīgas izaugsmes finansēšana” (COM(2018)097 final).
               
               
                  
                     (3)
                  
                        Komisijas Deleģētā regula (ES) 2017/2358 (2017. gada 21. septembris), ar ko Eiropas Parlamenta un Padomes Direktīvu (ES) 2016/97 papildina attiecībā uz produktu pārraudzības un pārvaldības prasībām apdrošināšanas sabiedrībām un apdrošināšanas izplatītājiem (OV L 341, 20.12.2017., 1. lpp.).
               
               
                  
                     (4)
                  
                        Eiropas Parlamenta un Padomes Direktīva (ES) 2016/97 (2016. gada 20. janvāris) par apdrošināšanas izplatīšanu (OV L  26, 2.2.2016., 19. lpp.).
               
               
                  
                     (5)
                  
                        Komisijas Deleģētā regula (ES) 2017/2359 (2017. gada 21. septembris), ar ko Eiropas Parlamenta un Padomes Direktīvu (ES) 2016/97 papildina attiecībā uz informācijas prasībām un darījumdarbības veikšanas noteikumiem, kas piemērojami apdrošināšanas ieguldījumu produktu izplatīšanai (OV L 341, 20.12.2017., 8. lpp.).
               
               
                  
                     (6)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).
               
               
                  
                     (7)
                  
                        Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai (OV L 198, 22.6.2020., 13. lpp.).
               
               
                  
                     (8)
                  
                        EIOPA-BoS-19/172, 2019. gada 30. aprīlis.
               
               
                  
                     (9)
                  
                        Eiropas Parlamenta un Padomes Regula (ES) 2019/2089 (2019. gada 27. novembris), ar ko groza Regulu (ES) 2016/1011 attiecībā uz ES klimata pārejas etaloniem, Parīzes nolīgumam pielāgotiem ES etaloniem un ar ilgtspēju saistītu informācijas atklāšanu attiecībā uz etaloniem (OV L 317, 9.12.2019, 17. lpp.).
               
               
                  
                     (10)
                  
                        OV L 26, 2.2.2016., 19. lpp.
               
               
                  
                     (11)
                  
                        Padomes Lēmums (ES) 2016/1841 (2016. gada 5. oktobris) par to, lai Eiropas Savienības vārdā noslēgtu Apvienoto Nāciju Organizācijas Vispārējās konvencijas par klimata pārmaiņām ietvaros pieņemto Parīzes nolīgumu (OV L 282, 19.10.2016., 1. lpp.).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Komisijas Deleģētā regula (ES) 2017/2358 (2017. gada 21. septembris), ar ko Eiropas Parlamenta un Padomes Direktīvu (ES) 2016/97 papildina attiecībā uz produktu pārraudzības un pārvaldības prasībām apdrošināšanas sabiedrībām un apdrošināšanas izplatītājiem (OV L 341, 20.12.2017., 1. lpp.).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Eiropas Parlamenta un Padomes Regula (ES) 2020/852 (2020. gada 18. jūnijs) par regulējuma izveidi ilgtspējīgu ieguldījumu veicināšanai un ar kuru groza Regulu (ES) 2019/2088 (OV L 198, 22.6.2020., 13. lpp.).
               
               
                  
                     (17)
                  
                        Eiropas Parlamenta un Padomes Regula (ES) 2019/2088 (2019. gada 27. novembris) par informācijas atklāšanu, kas saistīta ar ilgtspēju, finanšu pakalpojumu nozarē (OV L 317, 9.12.2019., 1. lpp.).